**Κείμενα**

**1.**

**ΓΙΑΝΝΗΣ ΡΙΤΣΟΣ, «ΕΛΛΑΔΑ»**

**(Οχτώβρης 1940)**

**Ακέρια η γης εσείστηκε κι εβρόντηξε όλη η πλάση –**

**μια φούχτα άνθρωποι ανίσκιωτοι, μες σε μια φούχτα τόπο,**

**κάτι σπασμένα μάρμαρα, κάτι φαρδιά πλατάνια,**

**μόνο μπαρούτι τους το φως και σκάγια τους οι ελιές τους**

**και δίπλα τους η Παναγιά, κι η Λευτεριά μπροστά τους**

**να φέγγει απ’ το βαθύ καημό κι απ’ τα πορτοκαλάνθια.**

**Κι εκεί, στου δρόμου το σταυρό, στο μυστικό δαφνώνα,**

**να οι Θερμοπύλες έτοιμες, να και το Εικοσιένα,**

**όρθια τ’ αλέτρια κι οι πηγές, όρθιοι κι οι αποθαμένοι,**

**η Ελλάδα η μυριοπίκραντη με τα γαλάζια μάτια,**

**μ’ ένα σταμνί στην κεφαλή, μ’ ένα σπαθί στο χέρι,**

**κι απάνου στο χωμάτινο σπασμένο κεραμίδι**

**δυο καρβουνάκια κόκκινα κι ένα κουκκί λιβάνι,**

**η φλόγα της καλής αντρειάς, του δίκιου ο δυναμίτης –**

**κι ακέρια η γης εβρόντηξε κι ο κόσμος εφωτίστη.**

**2.**

**28η Οκτωβρίου 1940 : Ο ΚΩΣΤΗΣ ΠΑΛΑΜΑΣ ΣΤΗ ΝΕΟΛΑΙΑ**

***"" Η ΚΑΘΗΜΕΡΙΝΗ"*** *Στη δύση της ογδοντατετράχρονης ζωής του ο Kωστής Παλαμάς δεν έπαψε να γράφει. H τελευταία αυτή παραγωγή του περιελήφθη σε δύο συλλογές με τη φροντίδα του γιου του ποιητή Λέανδρου K. Παλαμά και του Iδρύματος Kωστή Παλαμά. Eίναι οι συλλογές «Bραδυνή Φωτιά» και «Πρόσωπα και Mονόλογοι». Aπό τη δεύτερη συλλογή είναι το επίγραμμα «Στη Nεολαία μας» (****γραμμένο την 1η Nοεμβρίου 1940****).*

«Aυτό κρατάει ανάλαφρο μες στην ανεμοζάλη

το από του κόσμου τη βοή πρεσβυτικό κεφάλι,

αυτό το λόγο θα σας πω, δεν έχω άλλο κανένα,

μεθύστε με τ’ αθάνατο κρασί του Eικοσιένα»

**3.**

**Εικοσιοχτώ του Οχτώβρη του 1940, Άγγελος Σικελιανός**  
*Το γένος βουλιαγμένο μες στον αιώνα*  
*να λυτρωθεί μονάχο του μπορεί*  
*μα να ξυπνήσει πρέπει η πλέρια Μνήμη*  
*βαθειά του, αδάμαστη και τρομερή.*  
 *Κανείς δε θα ξεφύγει τη γενιά του!*  
*το βάρος της θα σπάσει ως τη στιγμή,*  
*που βγαίνοντας από τη λησμονιά του*  
*στο φως που πια δεν στέκουν δισταγμοί.*  
 *Της ζωής θε να ντυθεί την πανοπλία,*  
*και μ’ ακέριο τον άγιο σκελετό*  
*των περασμένων, θα στηθεί στη γη του*  
*με το κεφάλι αλύγιστο κι ορτό!*

*Ελέγαμε: ένα Μαραθώνα ακόμα! Ελέγαμε: Μια Σαλαμίνα ακόμα! Ελέγαμε: Ακόμα ένα εικοσιένα! Κι ήρτες τέλος συ, Μητέρα-Μέρα, οπού αγκάλιασες κι ανύψωσες ολόκληρα τα περασμένα στον ανώτατο λυτρωτικό σκοπό τους, στον υπέρτατο τους ηθικόν Ιστορικό Ρυθμό!*

*Ω δικαίωση όλων των ελληνικών αγώνων! Ω ύψιστη ηθική στροφή μέσα στο χάος ολόκληρου του Κόσμου! Και μαζί, ω γιγάντια, πλέρια ιστορική καταβολή, από την οποία, ..Νικητές, οι Έλληνες, θα ξεκινήσουμε αύριο, πρωτοπόροι της πνευματικής ανάπλασης ολόκληρης της γης!*

*Ω Μέρα-Μάννα, που μας έσπασες ακέρια κι ως το ύστατο, όλα τα κρυφά εσωτερικά δεσμά μας! Ω κοσμοϊστορική Ελευθερία, τόσο βαθειά λαχταρισμένη! Να Σε! Σε κατέχουμε! Σε νιώθουμε! Σε θέλουμε!*

*Και θε να Σε κρατήσουμε όλοι, στο τεράστιο ύψος που μας φανερώθηκες απ’ τα χαράματα των Εικοσιοχτώ του Οχτώβρη του 1940, κι ως με τη συντέλεια των αιώνων, είτε ζήσουμε, είτε, αύριο που θα φέγγεις πάνω απ’ όλο τον πλανήτη το γιγάντιο φως Σου, θα βρισκόμαστε στα σπλάχνα Σου, ω Μητέρα, αθάνατοι νεκροί!*

*Άγγελος Σικελιανός 15 Νοεμβρίου 1940 Νέα Εστία*

**4.**

**ΣΤΡΑΤΗΣ ΜΥΡΙΒΗΛΗΣ**

***Η ώρα της Ιστορίας***

(Αποσπάσματα)

Απ' την άλλη μεριά των συνόρων μας χτυπά ένας λαός 45 εκατομμυρίων. Τον νικούμε γιατί είμαστε μια φυλή αρ­σενική και λεύτερη, κι είναι μια φυλή από 45 εκατομμύρια σκλάβους. Είναι ένας αγώνας άνισος αυτός και οι λαοί του κόσμου, οχτροί και φί­λοι και αδιάφοροι, τον παρακολουθούν με κατάπληξη. Ποιο θα' ναι το τέλος του;

Ελάχιστα ενδιαφέρει αυτό το τέλος. Ολάκερη η δικαίωση μας στέκεται στην αρχή. Το πώς όλοι μα­ζί κάναμε τον πόλεμο, αυτό είναι η νίκη της φυλής. Όλα τ' άλλα είναι μηχανολογία. Και δεν είναι μόνο μια πράξη τιμής ετούτη η ομόψυχη ενέργεια. Είναι ακόμα μια πράξη υγείας και μια πράξη φαντασίας. Μόνο ένας οργανισμός πλημμυρισμένος από τη χα­ρά και τη δόξα της ζωής έχει τη δύναμη να ορμά προς τη θυσία με τόσο κέφι. Και μόνο ένας λαός με ισχυρή φαντασία μπορεί να εξαρθεί πάνω από το υλικό βάρος των ατομικών συμφερόντων και να χυμήξει με τέτοια αποκοτιά, με ανοιχτές τις φτερούγες προς την αναμμένη φλόγα.

Σήμερα στεκόμαστε στην υψηλότατη κορφή της ιστορίας μας. Εκεί που ο αέρας είναι αμβροσία. Μπορούμε σήμερα να δεχτούμε τον Αισχύλο κοντά μας, δίχως να μας ταπεινώσει ο μεγάλος και ιερός ίσκιος του. Και είναι μια υπεράνθρωπη χαρά για κά­θε πνευματικό άνθρωπο, να μπορέσει να σταθεί με ασφάλεια και με επίγνωση σε τούτη την επικίνδυ­νη θέση, όπου το χώμα είναι σφραγισμένο από τα βήματα των θεών και των ηρώων. [...]

Όρθιος πάνω στη βίγλα της επίσημης ώρας, γεμάτος από ολάκερο το παρελθόν της φυλής, γεμάτος από όλο το νόημα της Ελληνικής Γης, που γέν­νημα και φύτρο της είναι ο καθένας μας, έργο του ήλιου της και του χώματος και της θάλασσας της. Να σταθεί ο καθένας μας δικαιωμένος και ήσυχος μπρος σ' οτιδήποτε κι αν πρόκειται να συμβεί. Φτά­νει αυτό να 'ναι μέσα στο Νόμο της Ιστορίας της φυλής, που αυτός προστάζει και εμείς πράττουμε. Να σταθεί ευτυχισμένος και να αναπνεύσει με όλο του το στήθος τον αέρα των ελληνικών αιώνων, που 'ναι μεθυστικός σαν κρασί, γιατί είναι γεμάτος από σπέρ­ματα ζωής, από τραγούδια και μύθους και φαντασίες.

Ο καθένας να σταθεί έτσι με τη ψυχή γυμνή μπροστά στο Θεό, ώσπου να αισθανθεί την ασή­μαντη μονάδα της ύπαρξης του απόλυτα ενσωμα­τωμένη μέσα στην αιώνια μορφή της φυλής, αιώνιος κι αυτός μαζί της.

Γιατί σήμερα μέσα στον καθένα μας υπάρχει ο­λάκερη η Ελλάδα, ζει μέσα μας με όλους τους αιώνες της ιστορίας της, κοιτάζει μες' από τα μάτια μας με όλους τους ήρωες της, λατρεύεται στην προσευχή μας με όλους τους θεούς της, χορεύει μέσα στη φα­ντασία μας με όλα τα χρώματα, τους ήχους και τις γραμμές της. Αν όλοι μπορέσουμε να φωτίσουμε την πράξη του πολέμου που πολεμούμε με αυτό το ήρεμο και σταθερό φως, δεν υπάρχει φόβος να λυγίσει κα­νένα γόνατο, ως το τέλος. Αυτό το φως, το «ιλαρόν φως», που λέει η εκκλησία, είναι κείνο που έκαμε και κάνει όλους τους ήρωες της πανανθρώπινης ιστορίας να τραβάνε χαμογελαστοί το δρόμο της αποστολής τους, με τόση ασφάλεια, με τόση χάρη.

*Στρατής Μυριβήλης, Περιοδικό «Νέα Εστία», 15 Νοεμβρίου 1940*

**5.**

**Η αφήγηση του Γκράτσι για το Όχι**

‘’Την καθορισμένη ώρα, 10 περίπου λεπτά πριν από τις 3, ο στρατιωτικός ακόλουθος ο διερμηνέας και εγώ φτάσαμε στην καγκελόπορτα της μικρής Βίλας όπου έμενε ο πρωθυπουργός. Ο comm. De Santo (σ.σ διερμηνέας της ιταλικής πρεσβείας) είπε στον φρουρό να ειδοποιήσει τον πρωθυπουργό ότι ο πρέσβης της Ιταλίας επιθυμούσε να γίνει δεκτός για μία άκρως επείγουσα ανακοίνωση. Ο φρουρός άρχισε να χτυπάει ένα ηλεκτρικό κουδούνι που επικοινωνούσε με το εσωτερικό του σπιτιού αλλά το υπηρετικό προσωπικό κοιμόταν. Περιμέναμε για μερικά ατελείωτα λεπτά μπροστά στην καγκελόπορτα. Μέσα στη βαθιά σιωπή της νύχτας ακουγόταν το γαύγισμα ενός σκύλου.

Επιτέλους το κουδούνισμα ξύπνησε τον ίδιο τον Μεταξά ο οποίος έκανε την εμφάνισή του σε μία μικρή πόρτα υπηρεσίας και αναγνωρίζοντας με, διέταξε τον φρουρό να με αφήσει να περάσω. οι δύο συνοδοί μου έμειναν στο δρόμο περιμένοντας με έξω από τον καγκελόπορτα. Ο Μεταξάς είχε φορέσει μια σκούρα μάλλινη ρόμπα από το γιακά της οποίας φαινόταν ένα μετριότατο βαμβακερό νυχτικό. Μού έσφιξε το χέρι, με έβαλε μέσα και με άφησε να περάσω σε ένα μικρό σαλόνι, το συνηθισμένο σαλονάκι μιας μικρής μικροαστικής εξοχικής βίλας. Αυτό το περιβάλλον α λα Guido Gozzano (σ.σ Ιταλός ποιητής), με τα κακόγουστα καλά του πράγματα με έκανε να αναλογιστώ προς στιγμήν με κάποιο μικρότερο χαμόγελο τη Βίλα Τορλόνια.

Μόλις καθίσαμε, του είπα ότι η κυβέρνησή μου μού είχε αναθέσει να του κάνω μία άκρως επείγουσα ανακοίνωση και χωρίς άλλα λόγια του έδωσα το κείμενο. Ο Μεταξάς άρχισε να το διαβάζει. Τα χέρια που κρατούσαν το χαρτί έτρεμαν ελαφρά, και μέσα από τα γυαλιά έβλεπα τα μάτια του να βουρκώνουν όπως συνήθιζε όταν ήταν συγκινημένος. Όταν τελείωσε την ανάγνωση με κοίταξε κατά πρόσωπο και μου είπε με φωνή λυπημένη αλλά σταθερή φωνή: **«Alors, c'est la guerre!» (λοιπόν έχουμε πόλεμο)** .Τού απάντησα ότι η ιταλική κυβέρνηση ήλπιζε ότι η ελληνική κυβέρνηση θα δεχόταν τα αιτήματά της και θα άφηνε να περάσουν ελεύθερα τα ιταλικά στρατεύματα τα οποία θα άρχιζαν τις μετακινήσεις τους στις 6 το πρωί.

Ο Μεταξάς με ρώτησε τότε πως θα μπορούσα να σκεφτώ ότι ακόμα και αν είχε πρόθεση να ενδώσει θα του ήταν δυνατόν μέσα σε τρεις ώρες να λάβει τις διαταγές του βασιλιά και να δώσει τις απαραίτητες οδηγίες για την ελεύθερη διέλευση των ιταλικών στρατευμάτων. Χωρίς καμία πεποίθηση, από απλή ευσυνειδησία, αρπάζοντας την τελευταία ελπίδα όπως ο ναυαγός πιάνεται ακόμη και από ένα σανιδάκι, του απάντησα ότι αυτό δεν ήταν καθόλου αδύνατον. Ασφαλώς θα είχε απευθείας τηλεφωνική γραμμή για να επικοινωνεί με τον βασιλιά. Όσο για τις διαταγές προς τα προς τα στρατεύματα θα ήταν αρκετό να διαταχθεί ο αρχιστράτηγος να στείλει με τον ασύρματο εγκύκλιο διαταγή σε όλους τους διοικητές να μην εμποδιστεί η προέλαση των ιταλικών στρατευμάτων.

Ο Μεταξάς με ρώτησε τότε αν μπορούσα να καθορίσω τουλάχιστον ποια ήταν τα στρατηγικά σημεία επί του ελληνικού εδάφους που η ιταλική κυβέρνηση θα ήθελε να καταλάβει. Φυσικά αναγκάστηκα να του απαντήσω ότι δεν είχα την παραμικρή ιδέα. Ο Μεταξάς απάντησε: **«Vous voyez bien que c’ est impossibile (βλέπετε λοιπόν πολύ καλά ότι αυτό είναι αδύνατο). Η ευθύνη του πολέμου αυτού βαρύνει αποκλειστικά την ιταλική κυβέρνηση. H κυβέρνησή σας ήξερε πολύ καλά ότι η Ελλάδα το μόνο που επιθυμούσε ήταν να παραμείνει ουδέτερη, αλλά και ότι είμαστε αποφασισμένοι να υπερασπιστούμε το εθνικό έδαφος εναντίον οποιουδήποτε»**. Του απάντησα ενώ σηκωνόμουν ότι ήλπιζα ακόμη ότι θα λάμβανε υπόψη του τη διαβεβαίωση που του δινόταν στη διακοίνωση σύμφωνα με την οποία η ιταλική κυβέρνηση δεν είχε καμία πρόθεση να θίξει την κυριαρχία και την ανεξαρτησία της Ελλάδος και ότι θα γνωστοποιούσε στην πρεσβεία πριν από τις 6 ότι η χώρα του δεχόταν τα ιταλικά αιτήματα.

Ο Μεταξάς δεν μου απάντησε. Με συνόδευσε στην έξοδο υπηρεσίας από την οποία είχα μπει πριν από ένα τέταρτο και όταν ήμασταν στο κατώφλι μού είπε: **«Vous etes les plus forts…» (είσαστε οι πιο δυνατοί)** χωρίς να αναπτύξει περισσότερο τη σκέψη του, με τη φωνή, αυτή τη φορά, βαθιά αλλοιωμένη. Με τη σειρά μου δεν ήξερα τι να απαντήσω στα λόγια αυτά και στη βαθιά λύπη που τα δονούσε. Νομίζω ότι δεν υπάρχει άνθρωπος στον κόσμο ο οποίος τουλάχιστον μία φορά στη ζωή του να μην αισθάνθηκε απέχθεια για το επάγγελμά του. Αν στη μακρά σταδιοδρομία μου στην υπηρεσία του κράτους υπήρξε ποτέ μία στιγμή κατά την οποία μίσησα το δικό μου, μία στιγμή κατά την οποία το καθήκον του αξιώματος μου μού φάνηκε σταυρός όχι μόνο θλιβερός αλλά και ταπεινωτικός, η στιγμή αυτή ήταν όταν άκουσα εκείνα τα αποκαρδιωμένα λόγια που πρόφερε αυτός ο ηλικιωμένος άνδρας εκείνος που είχε καταναλώσει ολόκληρη την ζωή αγωνιζόμενος και υποφέροντας για τη χώρα του και τους βασιλείς του και που κατά την υπέρτατη εκείνη στιγμή προτιμούσε να διαλέξει το δρόμο της θυσίας και όχι το δρόμο της ατίμωσης. Υποκλίθηκα μπροστά του με το βαθύτερο σεβασμό και βγήκα από το σπίτι του’’.

Αναδημοσίευση από το βιβλίο «Το ημερολόγιο του Γκράτσι – Η αρχή του τέλους». Εφημερίδα Τα Νέα.

**6.**

**Ελληνοπούλα**

Είμαι εγώ μια Ελληνοπούλα

που σαν μια Σουλιωτοπούλα,

αγαπώ με την καρδιά μου

την Πατρίδα τη γλυκιά μου.

Κι αν ο εχθρός μας έρθει πάλι

με σκοπό να μας προσβάλει

ΌΧΙ, δε θα τον αφήσω

και θα του φωνάξω «Πίσω!».

**7.**

**Ευλογημένη μέρα**

Ευλογημένη τρεις φορές  
του Οκτώβρη αυτή η μέρα,  
που διώξανε τους Ιταλούς  
απ’ την Ελλάδα πέρα.  
Ευλογημένος ο λαός  
που απάντησε το όχι  
ευλογημένος ο στρατός  
που με τη ξιφολόγχη,  
πάνω στην Πίνδο έγραψε  
«Ζήτω η ελευθερία»  
και μια σελίδα έγραψε  
χρυσή στην ιστορία.

**8.**

**Η 28η Οκτωβρίου**  
  
Πολεμούν στην Αλβανία όλοι για τη Λευτεριά,  
η Ελλάδα η αιωνία δε θα μείνει στη σκλαβιά.  
Όλους τώρα μας ενώνει η Πατρίδα μας , παιδιά   
Την Ελλάδα στεφανώνει πάλι η δόξα η παλιά.  
Δόξα στην Ελλάδα , δόξα στ΄αθάνατα παιδιά,  
που δώσαν τη ζωή τους για την Ελευθεριά.  
Δόξα στην Ελλάδα , δόξα στ΄αθάνατα παιδιά,  
που δώσαν τη ζωή τους για την Ελευθεριά.  
Η Πατρίδα στα όπλα μας κράζει,  
όλοι εμπρός με γενναία καρδιά.  
Καλύτερα μιας ώρας ελεύθερη ζωή  
παρά σαράντα χρόνια σκλαβιά και φυλακή.  
Δόξα στην Ελλάδα , δόξα στ΄αθάνατα παιδιά,  
που δώσαν τη ζωή τους για την Ελευθεριά.  
Δόξα στην Ελλάδα , δόξα στ΄αθάνατα παιδιά,  
που δώσαν τη ζωή τους για την Ελευθεριά

**Τι είπαν ξένοι ηγέτες και τύπος για το έπος του 1940**

1. **«... Η απόρριψης του ιταμού Ιταλικού τελεσιγράφου αποτελεί συνέχεια  των Θερμοπυλών και του Μαραθώνα »**  
   «Νέα Χρονικά» Λονδίνου  2 Νοεμβρίου 1940.
2. **«...Διά της αποφασιστικής και λαμπρής αντιστάσεως ο ηρωικός αυτός λαός της Ελλάδος , ανέτρεψε δια παντός τον υπνωτιστικόν εκείνον μύθο του αήττητου του Άξονος. Με το κατόρθωμά του αυτό έδωσε σε μια σκοτεινή ώρα , θάρρος , νέα αποφασιστικότητα, νέα ελπίδα στις ψυχές και το πνεύμα των ανθρώπων… »** Ομιλία του Σώμνερ Ουέλ Υπουργού Εξωτερικών της Αμερικής την 28/10/1942.
3. **«Αν οι Ιταλοί δεν είχαν επιτεθεί στην Ελλάδα και δεν χρειάζονταν την βοήθειά μας , ο πόλεμος θα είχε πάρει διαφορετική τροπή. Θα είχαμε προλάβει να κατακτήσουμε  το Λένινγκραντ και τη Μόσχα , πριν πιάσει το Ρωσικό ψύχος.»**Είναι αυτά που αναφέρει η Λένι Ρίφενσταλ στην αυτοβιογραφία της , της το είπε ο Hitler της στη συνάντησή που είχε μαζί του στις 30 Μαρτίου 1944

**Τραγούδια και Αφήγηση**

## <https://youtu.be/HHOIdy0AfAI>

## **ΠΑΙΔΙΑ, ΤΗΣ ΕΛΛΑΔΟΣ ΠΑΙΔΙΑ (Η Μαρινέλλα συναντά τη Βέμπο)**

<https://youtu.be/GXNLyBIr19E>

## **ΣΟΦΙΑ ΒΕΜΠΟ:ΒΑΖΕΙ Ο ΝΤΟΥΤΣΕ ΤΗ ΣΤΟΛΗ ΤΟΥ**

<https://youtu.be/H9m0TpquUag>

## **Γούναρης - Κορόιδο Μουσολίνι**

<https://youtu.be/dsq5rG_uPEU>

## **28η Οκτωβρίου 1940 Ημέρες δόξας**

<https://youtu.be/hf9oCybaNbA>

## **ΥΜΝΟΣ ΣΤΗ ΣΗΜΑΙΑ**

<https://youtu.be/L_fvAoLg-0s>

## **Μακεδονία ξακουστή**